b'\n_START_ARTICLE_\nSubmarinul sovietic SC-213\n_START_PARAGRAPH_\nSubmarinul SC-213 sau Shch-213 a fost un submarin sovietic tip 10 din clasa Shchiuka (rus\xc4\x83: \xd0\xa9-213, \xd0\xa9\xd1\x83\xd0\xba\xd0\xb0) folosit \xc3\xaen cel de-al doilea r\xc4\x83zboi mondial de c\xc4\x83tre Uniunea Sovietic\xc4\x83. Construc\xc8\x9bia submarinelor din aceast\xc4\x83 clas\xc4\x83 a \xc3\xaenceput \xc3\xaen anul 1934. Au fost de 2 tipuri, V \xc8\x99i K, av\xc3\xa2nd caracteristici \xc8\x99i dot\xc4\x83ri asem\xc4\x83n\xc4\x83toare.                        _NEWLINE_Submarinul SC-213 este cel care \xc3\xaen februarie 1942 a scufundat nava Struma \xc3\xaen Marea Neagr\xc4\x83.\n_START_SECTION_\nIstoric\n_START_PARAGRAPH_\nPotrivit Arhivelor militare sovietice, \xc3\xaen februarie 1942, SC-213 sub comanda cpt.lt. Danejko, a lansat de la distan\xc8\x9ba de peste 1000 metri o singur\xc4\x83 torpil\xc4\x83 asupra navei Struma care s-a scufundat la scurt timp. Nava Struma transporta 769 de refugia\xc8\x9bi evrei (din care aproximativ 13\xc2\xa0%  erau minori) din Rom\xc3\xa2nia pentru a ajunge \xc3\xaen Palestina._NEWLINE_Din cei 769 de emigran\xc8\x9bi s-au salvat numai patru, unul singur supravie\xc8\x9buind r\xc4\x83zboiului, David Stoliar, de 19 ani. Tragedia a fost considerat\xc4\x83 a fi cel mai mare dezastru maritim exclusiv civil din al doilea r\xc4\x83zboi mondial._NEWLINE_Cu o zi mai devreme un alt submarin sovietic SC-205 sub comanda cpt. rg. 3 P. D. Suhomlinov, scufundase cabotierul turc \xc3\x87ankaya, cu refugia\xc8\x9bi evrei din Bulgaria._NEWLINE_Ini\xc8\x9bial, s-a crezut c\xc4\x83 nava Struma a fost scufundat\xc4\x83 de o min\xc4\x83 marin\xc4\x83 r\xc4\x83t\xc4\x83cit\xc4\x83, dar dup\xc4\x83 terminarea r\xc4\x83zboiului, \xc3\xaen anii 1960 cercet\xc3\xa2ndu-se arhivele de r\xc4\x83zboi, s-a descoperit c\xc4\x83 toate submarinele sovietice aveau misiunea permanent\xc4\x83 a intercept\xc4\x83rii sau torpil\xc4\x83rii oric\xc4\x83rei nave ie\xc8\x99ind din Bosfor spre porturile bulg\xc4\x83re\xc8\x99ti sau rom\xc3\xa2ne\xc8\x99ti \xc8\x99i care intr\xc4\x83 \xc3\xaen Marea Neagr\xc4\x83, pentru a reduce fluxul de materiale strategice c\xc4\x83tre Germania nazist\xc4\x83._NEWLINE_SC-213 a plecat \xc3\xaentr-o nou\xc4\x83 misiune pe 28 septembrie 1942 \xc8\x99i a ajuns \xc3\xaen pozi\xc8\x9bie \xc3\xaen diminea\xc8\x9ba zilei de 1 octombrie. A avut aceea\xc8\x99i pozi\xc8\x9bie cu submarinul SC-208. Ambele submarine n-au fost observate de inamic \xc8\x99i n-au transmis niciun mesaj radio privind pozi\xc8\x9bia lor. _NEWLINE_SC-213 s-a scufundat la 14 octombrie 1942, atunci c\xc3\xa2nd a lovit o min\xc4\x83 marin\xc4\x83 \xc3\xaen Marea Neagr\xc4\x83. Pentru mult timp s-a crezut, c\xc4\x83 SC-213 a fost scufundat de un v\xc3\xa2n\xc4\x83tor de submarine german.\n_START_SECTION_\nDescoperirea epavei\n_START_PARAGRAPH_\nEpava submarinului SC-213, a fost c\xc4\x83utat\xc4\x83 f\xc4\x83r\xc4\x83 succes de mai multe echipe de scafandri. _NEWLINE_Recent \xc3\xaens\xc4\x83, \xc3\xaen anul 2008 o echip\xc4\x83 mixt\xc4\x83 de scafandri din Rom\xc3\xa2nia \xc8\x99i Olanda, a anun\xc8\x9bat g\xc4\x83sirea epavei unui submarin, iar abia doi ani mai t\xc3\xa2rziu, \xc3\xaen anul 2010, s-a putut afirma cu certitudine c\xc4\x83 este vorba de  submarinul sovietic SC-213 care a scufundat nava Struma. _NEWLINE_Epava submarinului SC-213 se afl\xc4\x83 la aproximativ 19 km de portul Constan\xc8\x9ba la ad\xc3\xa2ncimea de 30 metri.'